KIRJALLINEN KYSYMYS E-2601/02 esittäjä(t): Ilda Figueiredo (GUE/NGL) komissiolle. Asetus rajatylittävistä euromääräisistä maksuista.



Virallinen lehti nro 280 E , 21/11/2003 s. 0009 - 0009



KIRJALLINEN KYSYMYS E-2601/02 esittäjä(t): Ilda Figueiredo (GUE/NGL) komissiolle (18. syyskuuta 2002) Aihe: Asetus rajatylittävistä euromääräisistä maksuista Heinäkuun 1. päivänä 2002 tuli voimaan asetus rajatylittävistä euromääräisistä maksuista, mikä merkitsee sitä, että nostaessaan euroja pankkiautomaateista tai maksaessaan pankkikortilla muissa jäsenvaltioissa asiakkaiden ei tarvitse maksaa enemmän kuin he maksavat samoista palveluista asuinmaassaan. Tätä periaatetta on noudatettava kaikissa pankkisiirroissa viimeistään 1. heinäkuuta 2003. Heinäkuun 27. päivänä julkaistun komission lehdistötiedotteen IP/02/941 mukaan nämä uudet yhteisön säännöt saavat aikaan sen, että ulkomaiset käteisnostot tai pankkikorttimaksut halpenevat. Tiedotteen mukaan sisäiset nostot ja maksut ovat ilmaisia ja ulkoiset maksaisivat keskimäärin noin neljä euroa. Viime aikoina on Portugalin ja ulkomaiden lehdistössä on esitetty direktiivin täytäntöönpanoa koskevien valituksien lisäksi myös valituksia joidenkin pankkien tavasta nostaa sisäisten nostojen ja maksujen hintaa. Tämä merkitsee sitä, että loppujen lopuksi asiakkaat maksavat nykyään enemmän. On tarpeen myös muistaa, että provisioita tai muita pankkitoiminnan maksuja on otettu käyttöön tai niitä on nostettu, jotta löydettäisiin korvaavia tulonlähteitä etenkin rahanvaihdosta saadulle voitolle. Toisin sanoen, yksi yhteisvaluutan hyvistä puolista liiketoiminnan kustannusten väheneminen ei näytä toteutuneen. Tähän liittyen pyydän seuraavia tietoja: - Voiko komissio toimittaa provisioita ja muita pankkitoimintaan liittyviä maksuja koskevat maakohtaiset tiedot euroalueelta viimeksi kuluneiden kymmenen vuoden ajalta? - Vahvistaako komissio, että provisiot ja muut pankkitoiminnan maksut ovat nousseet euroalueella? - Minkä arvion komissio tekee rajatylittävistä maksuista sekä sisäisistä ja rajatylittävistä provisioista ja pankkitoiminnan maksuista annetun asetuksen soveltamisesta? Frits Bolkesteinin komission puolesta antama vastaus (31. lokakuuta 2002) Rajatylittävistä euromääräisistä maksuista 19 päivänä joulukuuta 2001 annetun Euroopan parlamentin ja neuvoston asetuksen (EY) N:o 2560/2001(1) maksukortteja koskevat säännökset tulivat voimaan 1. heinäkuuta 2002. Käytössään olevien tietojen perusteella komissio katsoo(2), että asetuksen säännökset on muutamia poikkeuksia lukuun ottamatta pantu tyydyttävästi täytäntöön. Komissiolla ei ole hallussaan tietoja euroalueen 12 jäsenvaltion pankkipalvelumaksujen kehityksestä viimeiseltä kymmeneltä vuodelta. Sen sijaan komissio on tutkinut eräiden pankkien maksupalvelujen hinnoittelua sekä ennen heinäkuun 1. päivää 2002 että sen jälkeen. Näiden tietojen perusteella näyttää siltä, että rajatylittävistä maksutapahtumista perittävät palvelumaksut ovat laskeneet euroalueella huomattavasti, sillä ne on yhdenmukaistettu puhtaasti kotimaan maksutapahtumista perittävien maksujen kanssa. Joissakin tapauksissa palvelumaksut on järjestetty uudelleen niin, että tietyistä käteisautomaattien palveluista peritään nyt korkeampi maksu. Näitä tapauksia on kuitenkin ollut hyvin vähän. Kuten asetuksessa on säädetty, komissio antaa heinäkuussa 2004 selonteon asetuksen täytäntöönpanosta ja erityisesti sen vaikutuksista jäsenvaltioiden sisäisistä maksuista perittäviin kuluihin. Tätä varten on tarkoitus käynnistää useita tilastollisia tutkimuksia. (1) EYVL L 344, 28.12.2001. (2) Tilanne syyskuussa 2002.